title: A Bizottság (EU) 2022/159 végrehajtási rendelete (2022. február 4.) a Bacillus amyloliquefaciens IT-45 törzs kis kockázatú hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, valamint az 540/2011/EU bizottsági végrehajtási rendelet módosításáról (EGT-vonatkozású szöveg)

text:
                  2022.2.7.

                  HU

                  Az Európai Unió Hivatalos Lapja

                  L 26/7

         A BIZOTTSÁG (EU) 2022/159 VÉGREHAJTÁSI RENDELETE
         (2022. február 4.)
         a Bacillus amyloliquefaciens IT-45 törzs kis kockázatú hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, valamint az 540/2011/EU bizottsági végrehajtási rendelet módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 13. cikke (2) bekezdésére, összefüggésben 22. cikke (1) bekezdésével,
         mivel:

                     (1)

                     Az 1107/2009/EK rendelet 7. cikke (1) bekezdésének megfelelően a Danstar Ferment AG és a Comercial Quimica Masso 2017. június 26-án kérelmet nyújtott be Franciaországhoz a Bacillus amyloliquefaciens IT-45 törzs hatóanyag jóváhagyása iránt.

                     (2)

                     Az említett rendelet 9. cikke (3) bekezdésének megfelelően Franciaország mint jelentéstevő tagállam 2017. december 1-jén értesítette a kérelmezőket, a többi tagállamot, a Bizottságot és az Európai Élelmiszerbiztonsági Hatóságot (a továbbiakban: Hatóság) a kérelem elfogadhatóságáról.

                     (3)

                     A jelentéstevő tagállam 2019. május 15-én értékelőjelentés-tervezetet nyújtott be a Bizottsághoz, amelyről a Hatóságnak is küldött másolatot; e tervezetben azt a következtetést vonta le, hogy a Bacillus amyloliquefaciens IT-45 törzs hatóanyag várhatóan megfelel az 1107/2009/EK rendelet 4. cikkében meghatározott jóváhagyási kritériumoknak.

                     (4)

                     Emellett a Hatóság az 1107/2009/EK rendelet 12. cikkének (3) bekezdése értelmében határidőt állapított meg arra, hogy a kérelmezők kiegészítő információkat nyújtsanak be a tagállamok, a Bizottság és a Hatóság részére.

                     (5)

                     A Hatóság a növényvédő szereknél felmerülő kockázatok értékelésének az 1107/2009/EK rendelet 12. cikkének (2) bekezdése szerinti szakmai vizsgálatát követően a kérelmezőkkel, a tagállamokkal és a Bizottsággal közölt következtetésében megállapította, hogy a Bacillus amyloliquefaciens IT-45 törzs hatóanyag várhatóan megfelel az 1107/2009/EK rendelet 4. cikkében előírt jóváhagyási kritériumoknak. A Hatóság nyilvánosságra hozta következtetéseit (2).

                     (6)

                     A Bizottság 2021. október 21–22-én a Növények, Állatok, Élelmiszerek és Takarmányok Állandó Bizottsága elé terjesztette a Bacillus amyloliquefaciens IT-45 törzs hatóanyagra vonatkozó felülvizsgálati jelentést és a Bacillus amyloliquefaciens IT-45 törzsre vonatkozó rendelettervezetet.

                     (7)

                     A kérelmezők lehetőséget kaptak arra, hogy a felülvizsgálati jelentéssel kapcsolatban észrevételeket tegyenek.

                     (8)

                     Legalább egy, a hatóanyagot tartalmazó növényvédő szernek egy megvizsgált és a felülvizsgálati jelentésben részletesen ismertetett reprezentatív felhasználása tekintetében megállapítást nyert, hogy az 1107/2009/EK rendelet 4. cikkében előírt jóváhagyási kritériumok teljesülnek.

                     (9)

                     Mivel a Bizottság úgy ítéli meg, hogy a Bacillus amyloliquefaciens IT-45 törzs az 1107/2009/EK rendelet 22. cikkének értelmében vett kis kockázatú hatóanyag, és mivel az említett anyagot tartalmazó növényvédő szerek várhatóan csak kis kockázatot jelentenek az emberek és állatok egészségére és a környezetre nézve, az legfeljebb 15 éves időszakra jóváhagyható. Az emberek, az állatok és a környezet szempontjából nem azonosítottak aggodalomra okot adó kritikus területeket.

                     (10)

                     A Bacillus amyloliquefaciens IT-45 törzs egy mikroorganizmus, amely megfelel az 1107/2009/EK rendelet 22. cikkének (2) bekezdésében az említett rendelet II. mellékletének 5.2. pontjával összefüggésben megállapított feltételeknek is. Ezért a Bacillus amyloliquefaciens IT-45 törzs kis kockázatú hatóanyagként való jóváhagyása helyénvaló.

                     (11)

                     Az 1107/2009/EK rendelet 13. cikkének (4) bekezdésével összhangban az 540/2011/EU bizottsági végrehajtási rendeletet (3) ezért ennek megfelelően módosítani kell.

                     (12)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            A hatóanyag jóváhagyása
            Az I. mellékletben meghatározott Bacillus amyloliquefaciens IT-45 törzs hatóanyag jóváhagyásra kerül.

            2. cikk
            Az 540/2011/EU végrehajtási rendelet módosításai
            Az 540/2011/EU végrehajtási rendelet melléklete e rendelet II. mellékletének megfelelően módosul.

            3. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2022. február 4-én.

                  a Bizottság részéről

                  az elnök

               Ursula VON DER LEYEN

            (1)  Az Európai Parlament és a Tanács 1107/2009/EK rendelete (2009. október 21.) a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről (HL L 309., 2009.11.24., 1. o.).

            (2)  Conclusion on the peer review of the pesticide risk assessment of the active substance Bacillus amyloliquefaciens strain IT-45 (A Bacillus amyloliquefaciens IT-45 törzs hatóanyagú növényvédő szerek esetében felmerülő kockázatok értékelésének szakmai vizsgálatából levont következtetés). EFSA Journal 2021;19(5):6594 https://doi.org/10.2903/j.efsa.2021.6594.

            (3)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

            I. MELLÉKLET

                        Közhasználatú név, azonosító szám

                        IUPAC-név

                        Tisztaság (1)

                        Jóváhagyás dátuma

                        Jóváhagyás lejárta

                        Egyedi rendelkezések

                           Bacillus amyloliquefaciens

                        IT-45

                        tárgytalan

                        A Bacillus amyloliquefaciens IT-45 névleges mennyisége a technikai termékben és formulációban: legalább 2 x 1013 CFU/kg, legfeljebb 6 x 1014 CFU/kg.
                        Nincsenek releváns szennyeződések

                        2022. február 27.

                        2037. február 27.

                        Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a Bacillus amyloliquefaciens IT-45 törzsről szóló felülvizsgálati jelentésben található megállapításokat.

               (1)  A hatóanyagok azonosításával és specifikációjával kapcsolatban további részletek a felülvizsgálati jelentésben találhatók.

            II. MELLÉKLET
            Az 540/2011/EU végrehajtási rendelet mellékletének D. része a következő bejegyzéssel egészül ki:

                           Szám

                           Közhasználatú név, azonosító szám

                           IUPAC-név

                           Tisztaság (1)

                           Jóváhagyás dátuma

                           Jóváhagyás lejárta

                           Egyedi rendelkezések

                           „35

                              Bacillus amyloliquefaciens IT-45

                           tárgytalan

                           A Bacillus amyloliquefaciens IT-45 névleges mennyisége a technikai termékben és formulációban: legalább 2 x 1013 CFU/kg, legfeljebb 6 x 1014 CFU/kg.
                           Nincsenek releváns szennyeződések

                           2022. február 27.

                           2037. február 27.

                           Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a Bacillus amyloliquefaciens IT-45 törzsről szóló felülvizsgálati jelentésben található megállapításokat.

               (1)  A hatóanyagok azonosításával és specifikációjával kapcsolatban további részletek a felülvizsgálati jelentésben találhatók.”


title: A Bizottság (EU) 2022/160 végrehajtási rendelete (2022. február 4.) az uniós állategészségügyi követelményeknek való megfelelés vizsgálatára szolgáló egyes hatósági ellenőrzések egységes minimális gyakoriságának az (EU) 2017/625 európai parlamenti és tanácsi rendelettel összhangban történő meghatározásáról, valamint az 1082/2003/EK és az 1505/2006/EK rendelet hatályon kívül helyezéséről (EGT-vonatkozású szöveg)

text:
                  2022.2.7.

                  HU

                  Az Európai Unió Hivatalos Lapja

                  L 26/11

         A BIZOTTSÁG (EU) 2022/160 VÉGREHAJTÁSI RENDELETE
         (2022. február 4.)
         az uniós állategészségügyi követelményeknek való megfelelés vizsgálatára szolgáló egyes hatósági ellenőrzések egységes minimális gyakoriságának az (EU) 2017/625 európai parlamenti és tanácsi rendelettel összhangban történő meghatározásáról, valamint az 1082/2003/EK és az 1505/2006/EK rendelet hatályon kívül helyezéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről szóló, 2017. március 15-i (EU) 2017/625 európai parlamenti és tanácsi rendeletre (a hatósági ellenőrzésekről szóló rendelet) (1) és különösen annak 20. cikke (3) bekezdése első albekezdésének a) pontjára,
         mivel:

                     (1)

                     Az (EU) 2017/625 rendelet általános szabályokat állapít meg az illetékes hatóságok által a szabályoknak való megfelelés számos területre kiterjedő vizsgálata céljából – kockázatértékelés alapján és megfelelő gyakorisággal – végzett hatósági ellenőrzésekre vonatkozóan, az állategészségügy területét is beleértve. Az említett rendelet meghatározza továbbá a hatósági ellenőrzéseknél, többek között a felelős személyek ellenőrzése alatt álló telephelyek, állatok és áruk vizsgálatánál alkalmazandó ellenőrzési módszereket és technikákat is.

                     (2)

                     Az (EU) 2017/625 rendelet egységes gyakorlati intézkedéseket ír elő a hatósági ellenőrzések elvégzését illetően a hatósági ellenőrzések egységes minimális gyakorisága tekintetében, szükség esetén a sajátos állategészségügyi veszélyekre és kockázatokra való reagálás, valamint a járványvédelmi és -megelőzési intézkedéseknek való megfelelés vizsgálata érdekében.

                     (3)

                     Az (EU) 2016/429 európai parlamenti és tanácsi rendelet (2) alkalmazandósága előtt a hatósági ellenőrzések minimális gyakoriságát több állategészségügyi jogi aktus szabályozta, különösen a vizsgálatokat illetően. Az (EU) 2016/429 rendelet 2021. április 21-i hatállyal hatályon kívül helyezte ezeket a jogi aktusokat.

                     (4)

                     Az (EU) 2019/2035 felhatalmazáson alapuló bizottsági rendelet (3) követelményeket állapít meg többek között a keltetők és a baromfitartó létesítmények, a patások és baromfik összegyűjtését végző létesítmények, a kutyák, macskák és vadászgörények számára kialakított gyűjtőállomások, a kutyák, macskák és görények számára fenntartott állatmenhelyek, az ellenőrző állomások, a poszméhek tartására szolgáló zárt termelő létesítmények, a karanténlétesítmények és a szárazföldi állatokat tartó körülhatárolt létesítmények engedélyezésére vonatkozóan.

                     (5)

                     Az (EU) 2020/686 felhatalmazáson alapuló bizottsági rendelet (4) meghatározza a szarvasmarha-, sertés-, juh-, kecske- és lófélék szaporítóanyagával foglalkozó olyan létesítmények engedélyezésére vonatkozó követelményeket, amelyekből az említett állatok szaporítóanyagait egy másik tagállamba mozgathatják.

                     (6)

                     Az (EU) 2020/691 felhatalmazáson alapuló bizottsági rendelet (5) követelményeket állapít meg a jelentős állategészségügyi kockázatot képviselő víziállatokat tartó egyes akvakultúrás létesítmények és akvakultúrás létesítmények csoportjainak engedélyezésére vonatkozóan.

                     (7)

                     Fontos, hogy az illetékes hatóság rendszeres hatósági ellenőrzésekkel, különösen az (EU) 2017/625 rendelet 14. cikkének b) pontjában említett vizsgálatokkal ellenőrizze, hogy az állatokat és a szaporítóanyagokat továbbra is a létesítményekre vonatkozó – és az (EU) 2016/429 rendeletben felsorolt betegségekkel és az új betegségekkel kapcsolatos kockázatok és veszélyek csökkentését célzó – egységes engedélyezési feltételek mellett tartják és állítják elő. Az ilyen betegségek emberek és állatok egészségét illető egységes veszélyeinek és kockázatainak kezelése érdekében e rendeletben meg kell határozni az egyes engedélyezett létesítményekben elvégzendő vizsgálatok egységes minimális gyakoriságát.

                     (8)

                     A szaporítóanyaggal foglalkozó engedélyezett létesítmények esetében a vizsgálatok egységes minimális gyakoriságánál figyelembe kell venni, hogy a szarvasmarha- és sertésfélék spermájának a gyűjtése nem szezonális jellegű.

                     (9)

                     Az egyes engedélyezett akvakultúrás létesítményekben és az akvakultúrás létesítmények egyes engedélyezett csoportjaiban végzett vizsgálatok egységes minimális gyakoriságánál figyelembe kell venni az adott létesítménynek vagy a létesítmények adott csoportjának a kockázati besorolását, az (EU) 2020/689 felhatalmazáson alapuló bizottsági rendelettel (6) összhangban.

                     (10)

                     Az állatok azonosítása és nyilvántartása tekintetében az 1082/2003/EK bizottsági rendelet (7) és az 1505/2006/EK bizottsági rendelet (8) meghatározza a szarvasmarha-, juh- és kecskeféléket tartó létesítményekben évente elvégzendő ellenőrzések minimális szintjét, valamint az adott létesítményekben megvizsgálandó állatok számát.

                     (11)

                     Az (EU) 2019/2035 felhatalmazáson alapuló rendelet a nyomonkövethetőség biztosítása érdekében részletes követelményeket is megállapít a szarvasmarha-, juh- és kecskefélék azonosítására és nyilvántartásba vételére vonatkozóan.

                     (12)

                     Az (EU) 2016/429 rendeletben felsorolt betegségek és az új betegségek terjedésében szerepük lehet azon szarvasmarha-, juh- vagy kecskeféléknek, amelyek nincsenek az (EU) 2019/2035 felhatalmazáson alapuló rendeletben meghatározott követelményekkel összhangban azonosítva vagy nyilvántartásba véve. Az emberek és állatok egészségét illető egységes veszély és kockázat csökkentése és a felelős személyek (EU) 2019/2035 felhatalmazáson alapuló rendeletben meghatározott követelményeknek való megfelelésének rendszeres ellenőrzése céljából, valamint az (EU) 2017/625 rendelet egységes végrehajtásának biztosítása érdekében meg kell határozni a szarvasmarha-, juh- és kecskefélék azonosítására és nyilvántartásba vételére irányuló hatósági ellenőrzések során végzendő vizsgálatok egységes minimális gyakoriságát.

                     (13)

                     Az (EU) 2019/2035 felhatalmazáson alapuló rendelet nem írta elő az 1082/2003/EK és az 1505/2006/EK rendelet kifejezett hatályon kívül helyezését. A jogbiztonság érdekében ennek a rendeletnek hatályon kívül kell helyeznie az említett rendeleteket.

                     (14)

                     A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodással és különösen az Írországról/Észak-Írországról szóló jegyzőkönyv 5. cikkének az említett jegyzőkönyv 2. mellékletével összefüggésben értelmezett (4) bekezdésével összhangban az e rendeletben megállapított szabályok Észak-Írország tekintetében az Egyesült Királyságra is alkalmazandók,

                     (15)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            Tárgy és hatály
            Ez a rendelet megállapítja a hatósági ellenőrzések egységes minimális gyakoriságát, különösen az állatok és szaporítóanyagok vizsgálata tekintetében, valamint meghatározza a következő létesítményekben lévő állatok és szaporítóanyagok tartására és előállítására alkalmazandó feltételeket:

                        a)

                        az (EU) 2019/2035 felhatalmazáson alapuló rendelet 1. cikke (1) bekezdésének a) pontjában említett, tartott szárazföldi állatokkal és keltetőtojásokkal foglalkozó, engedélyezett létesítmények;

                        b)

                        az (EU) 2020/686 felhatalmazáson alapuló rendelet 3. cikkében meghatározott, szaporítóanyaggal foglalkozó engedélyezett létesítmények;

                        c)

                        az (EU) 2016/429 rendelet 176. cikkének (1) bekezdése szerint engedélyezett egyes akvakultúrás létesítmények és az akvakultúrás létesítményeknek az említett rendelet 177. cikke alapján engedélyezett bizonyos csoportjai;

                        d)

                        az (EU) 2019/2035 felhatalmazáson alapuló rendelet 1. cikke (1) bekezdésének a) pontjában említett, tartott szárazföldi állatokkal foglalkozó, nyilvántartásba vett létesítmények, amelyek szarvasmarha-, juh- vagy kecskeféléket tartanak.

            2. cikk
            Fogalommeghatározások
            E rendelet alkalmazásában az (EU) 2016/429 rendeletben, az (EU) 2019/2035 felhatalmazáson alapuló rendeletben, az (EU) 2020/686 felhatalmazáson alapuló rendeletben, az (EU) 2020/688 felhatalmazáson alapuló rendeletben (9) és az (EU) 2020/990 felhatalmazáson alapuló rendeletben (10) megállapított alábbi fogalommeghatározások érvényesek:

                        a)

                        „létesítmény” az (EU) 2016/429 rendelet 4. cikkének 27. pontjában meghatározottak szerint;

                        b)

                        „keltető” az (EU) 2016/429 rendelet 4. cikkének 47. pontjában meghatározottak szerint;

                        c)

                        „összegyűjtés” az (EU) 2016/429 rendelet 4. cikkének 49. pontjában meghatározottak szerint;

                        d)

                        „kutyák, macskák és vadászgörények számára kialakított gyűjtőállomás” az (EU) 2019/2035 felhatalmazáson alapuló rendelet 2. cikkének 7. pontjában meghatározottak szerint;

                        e)

                        „állatmenhely” az (EU) 2019/2035 felhatalmazáson alapuló rendelet 2. cikkének 8. pontjában meghatározottak szerint;

                        f)

                        „ellenőrző állomás” az (EU) 2019/2035 felhatalmazáson alapuló rendelet 2. cikkének 9. pontjában meghatározottak szerint;

                        g)

                        „zárt termelő létesítmény” az (EU) 2019/2035 felhatalmazáson alapuló rendelet 2. cikkének 10. pontjában meghatározottak szerint;

                        h)

                        „engedélyezett karanténlétesítmény” az (EU) 2020/688 felhatalmazáson alapuló rendelet 3. cikkének 9. pontjában meghatározottak szerint;

                        i)

                        „körülhatárolt létesítmény” az (EU) 2016/429 rendelet 4. cikkének 48. pontjában meghatározottak szerint;

                        j)

                        „szaporítóanyaggal foglalkozó engedélyezett létesítmény” az (EU) 2020/686 felhatalmazáson alapuló rendelet 2. cikkének 2. pontjában meghatározottak szerint;

                        k)

                        „engedélyezett akvakultúrás létesítmény” az (EU) 2020/990 felhatalmazáson alapuló rendelet 2. cikkének 10. pontjában meghatározottak szerint;

                        l)

                        „akvakultúrás létesítmények engedélyezett csoportja” az (EU) 2020/990 felhatalmazáson alapuló rendelet 2. cikkének 11. pontjában meghatározottak szerint.

            3. cikk
            A bizonyos engedélyezett létesítményekben végzendő vizsgálatok egységes minimális gyakorisága
            A tagállamok illetékes hatóságai (11) minden naptári évben legalább egyszer elvégzik az állatok és a keltetőtojások – különös tekintettel azok vizsgálatára kiterjedő – hatósági ellenőrzését, továbbá ellenőrzik az állatok és keltetőtojások tartásának és előállításának feltételeit a területükön található és az illetékes hatóság által engedélyezett következő típusú létesítményekben:

                        a)

                        keltetők és baromfitartó létesítmények;

                        b)

                        patások és baromfik összegyűjtését végző létesítmények;

                        c)

                        kutyák, macskák és vadászgörények számára kialakított gyűjtőállomások;

                        d)

                        kutyák, macskák és vadászgörények számára fenntartott állatmenhelyek;

                        e)

                        ellenőrző állomások;

                        f)

                        poszméhek tartására szolgáló zárt termelő létesítmények;

                        g)

                        engedélyezett karanténlétesítmények;

                        h)

                        körülhatárolt létesítmények.

            4. cikk
            A szaporítóanyaggal foglalkozó engedélyezett létesítményekben végzendő vizsgálatok egységes minimális gyakorisága
            A tagállamok illetékes hatóságai a keltetőtojások kivételével minden naptári évben elvégzik a szaporítóanyagok – különös tekintettel azok vizsgálatára kiterjedő – hatósági ellenőrzését, továbbá ellenőrzik az előállított szaporítóanyagok előállítására vonatkozó feltételeket a területükön található és az illetékes hatóság által engedélyezett következő típusú létesítményekben:

                        a)

                        szarvasmarha- és sertésfélék spermáját gyűjtő központok esetében naptári évenként legalább kétszer;

                        b)

                        a következők esetében naptári évenként legalább egyszer:

                                    i.

                                    juh-, kecske- és lófélék spermáját gyűjtő központok;

                                    ii.

                                    embriógyűjtő vagy -előállító munkacsoportok;

                                    iii.

                                    szaporítóanyag-feldolgozó létesítmények;

                                    iv.

                                    szaporítóanyag-tároló központok.

            5. cikk
            A bizonyos engedélyezett akvakultúrás létesítményekben és az akvakultúrás létesítmények bizonyos engedélyezett csoportjaiban végzendő vizsgálatok egységes minimális gyakorisága
            A tagállamok illetékes hatósága elvégzi a tenyésztett víziállatok – különös tekintettel azok vizsgálatára kiterjedő – hatósági ellenőrzését, továbbá ellenőrzi az ilyen állatok tartására vonatkozó feltételeket a területén található bizonyos engedélyezett akvakultúrás létesítményekben és akvakultúrás létesítmények bizonyos engedélyezett csoportjaiban. E hatósági ellenőrzéseknél figyelembe kell venni az engedélyezett akvakultúrás létesítménynek vagy az akvakultúrás létesítmények engedélyezett csoportjának az illetékes hatóság által az (EU) 2020/689 felhatalmazáson alapuló rendelet VI. melléklete I. része 1. fejezetének 1.2. pontja szerint meghatározott kockázati besorolását, vagy az említett rendelet 73. cikke (3) bekezdésének b) pontjában említett, környezetüktől függő kompartmentben lévő létesítmények kockázati besorolását, és a következők szerint kell eljárni:

                        a)

                        a magas kockázatú létesítményeket legalább naptári évenként egyszer kell ellenőrizni;

                        b)

                        a közepes kockázatú létesítményeket legalább minden második naptári évben egyszer kell ellenőrizni;

                        c)

                        az alacsony kockázatú létesítményeket legalább minden harmadik naptári évben egyszer kell ellenőrizni.

            6. cikk
            A szarvasmarha-, juh- és kecskeféléket tartó létesítményekben végzendő vizsgálatok egységes minimális gyakorisága
            A tagállam illetékes hatósága minden naptári évben elvégzi a szarvasmarha-, juh- és kecskefélék azonosításának és nyilvántartásba vételének – különös tekintettel azok vizsgálatára kiterjedő – hatósági ellenőrzését a területén ilyen állatokat tartó létesítmények legalább 3 %-ában.

            7. cikk
            Hatályon kívül helyezés

               (1)   Az 1082/2003/EK rendelet és az 1505/2006/EK rendelet hatályát veszti.

               (2)   A hatályon kívül helyezett rendeletekre történő hivatkozásokat erre a rendeletre való hivatkozásnak kell tekinteni és a mellékletben szereplő megfelelési táblázattal összhangban kell értelmezni.

            8. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2022. február 4-én.

                  a Bizottság részéről

                  az elnök

               Ursula VON DER LEYEN

            (1)  HL L 95., 2017.4.7., 1. o.

            (2)  Az Európai Parlament és a Tanács (EU) 2016/429 rendelete (2016. március 9.) a fertőző állatbetegségekről és egyes állategészségügyi jogi aktusok módosításáról és hatályon kívül helyezéséről („Állategészségügyi rendelet”)(HL L 084., 2016.3.31., 1. o.).

            (3)  A Bizottság (EU) 2019/2035 felhatalmazáson alapuló rendelete (2019. június 28.) az (EU) 2016/429 európai parlamenti és tanácsi rendeletnek a szárazföldi állatokat tartó létesítményekre és a keltetőkre, valamint a bizonyos tartott szárazföldi állatok és keltetőtojások nyomonkövethetőségére vonatkozó szabályok tekintetében történő kiegészítéséről (HL L 314., 2019.12.5., 115. o.).

            (4)  A Bizottság (EU) 2020/686 felhatalmazáson alapuló rendelete (2019. december 17.) az (EU) 2016/429 európai parlamenti és tanácsi rendeletnek a szaporítóanyaggal foglalkozó létesítmények engedélyezése, valamint a bizonyos tartott szárazföldi állatok szaporítóanyagainak Unión belüli mozgatására vonatkozó nyomonkövethetőségi és állategészségügyi követelmények tekintetében történő kiegészítéséről (HL L 174., 2020.6.3., 1. o.).

            (5)  A Bizottság (EU) 2020/691 felhatalmazáson alapuló rendelete (2020. január 30.) az (EU) 2016/429 európai parlamenti és tanácsi rendeletnek az akvakultúrás létesítményekre és a víziállatok szállítóira vonatkozó szabályok tekintetében való kiegészítéséről (HL L 174., 2020.6.3., 345. o.).

            (6)  A Bizottság (EU) 2020/689 felhatalmazáson alapuló rendelete (2019. december 17.) az (EU) 2016/429 európai parlamenti és tanácsi rendeletnek a bizonyos jegyzékbe foglalt és új betegségekre vonatkozó felügyeletre, mentesítési programokra és betegségtől mentes minősítésre vonatkozó szabályok tekintetében történő kiegészítéséről (HL L 174., 2020.6.3., 211. o.).

            (7)  A Bizottság 1082/2003/EK rendelete (2003. június 23.) az 1760/2000/EK európai parlamenti és tanácsi rendeletnek a szarvasmarhafélék azonosítási és nyilvántartási rendszerének keretében végrehajtandó minimális szintű ellenőrzések tekintetében történő végrehajtására vonatkozó részletes szabályok megállapításáról (HL L 156., 2003.6.25., 9. o.).

            (8)  A Bizottság 1505/2006/EK rendelete (2006. október 11.) a juh- és kecskefélék azonosításával és nyilvántartásával kapcsolatosan végrehajtandó ellenőrzések minimális szintje tekintetében a 21/2004/EK tanácsi rendelet végrehajtásáról (HL L 280., 2006.10.12., 3. o.).

            (9)  A Bizottság (EU) 2020/688 felhatalmazáson alapuló rendelete (2019. december 17.) az (EU) 2016/429 európai parlamenti és tanácsi rendeletnek a szárazföldi állatok és keltetőtojások Unión belül történő mozgására vonatkozó állategészségügyi követelmények tekintetében történő kiegészítéséről (HL L 174., 2020.6.3., 140. o.).

            (10)  A Bizottság (EU) 2020/990 felhatalmazáson alapuló rendelete (2020. április 28.) az (EU) 2016/429 európai parlamenti és tanácsi rendeletnek a víziállatok és a víziállatoktól származó állati eredetű termékek Unión belüli mozgatására vonatkozó állategészségügyi és bizonyítványkiállítási követelmények tekintetében történő kiegészítéséről (HL L 221., 2020.7.10., 42. o.).

            (11)  A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodással és különösen az Írországról/Észak-Írországról szóló jegyzőkönyv 5. cikkének az említett jegyzőkönyv 2. mellékletével összefüggésben értelmezett (4) bekezdésével összhangban e rendelet alkalmazásában a tagállamokra való hivatkozások Észak-Írország tekintetében magukban foglalják az Egyesült Királyságot is.

            MELLÉKLET
            A 7. cikk (2) bekezdésében említett megfelelési táblázatok
            1.   1082/2003/EK rendelet

                        1082/2003/EK rendelet

                        Ez a rendelet

                        1. cikk

                        -

                        2. cikk (1) bekezdés

                        6. cikk

                        2. cikk (2) bekezdés

                        -

                        2. cikk (3) bekezdés

                        -

                        2. cikk (4) bekezdés

                        -

                        2. cikk (5) bekezdés

                        -

                        2. cikk (6) bekezdés

                        -

                        3. cikk

                        -

                        4. cikk

                        -

                        5. cikk

                        -

                        I. melléklet

                        -

                  2.   1505/2006/EK rendelet

                        1505/2006/EK rendelet

                        Ez a rendelet

                        1. cikk

                        -

                        2. cikk

                        -

                        3. cikk

                        -

                        4. cikk

                        -

                        5. cikk (1) bekezdés, első albekezdés

                        6. cikk

                        5. cikk (1) bekezdés, második albekezdés

                        -

                        5. cikk (2) bekezdés, első albekezdés

                        -

                        5. cikk (2) bekezdés, második albekezdés

                        -

                        6. cikk

                        -

                        7. cikk

                        -

                        Melléklet

                        -


title: A Bizottság (EU) 2022/158 végrehajtási rendelete (2022. február 4.) az Amerikai Egyesült Államokból származó, emberi fogyasztásra szánt élő, hűtött, fagyasztott vagy feldolgozott kagylók, tüskésbőrűek, zsákállatok és tengeri haslábúak behozataláról szóló (EU) 2020/1641 végrehajtási rendelet módosításáról (EGT-vonatkozású szöveg)

text:
                  2022.2.7.

                  HU

                  Az Európai Unió Hivatalos Lapja

                  L 26/1

         A BIZOTTSÁG (EU) 2022/158 VÉGREHAJTÁSI RENDELETE
         (2022. február 4.)
         az Amerikai Egyesült Államokból származó, emberi fogyasztásra szánt élő, hűtött, fagyasztott vagy feldolgozott kagylók, tüskésbőrűek, zsákállatok és tengeri haslábúak behozataláról szóló (EU) 2020/1641 végrehajtási rendelet módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről szóló, 2017. március 15-i (EU) 2017/625 európai parlamenti és tanácsi rendeletre (a hatósági ellenőrzésekről szóló rendelet) (1) és különösen annak 129. cikke (1) bekezdésére,
         tekintettel a fertőző állatbetegségekről és egyes állategészségügyi jogi aktusok módosításáról és hatályon kívül helyezéséről szóló, 2016. március 9-i (EU) 2016/429 európai parlamenti és tanácsi rendeletre („állategészségügyi rendelet”) (2) és különösen annak 238. cikke (3) bekezdésére,
         mivel:

                     (1)

                     Az (EU) 2017/625 rendelet megállapítja a hatósági ellenőrzések végzésére vonatkozó általános szabályokat az embereket és az állatokat közvetlenül vagy a környezeten keresztül közvetve fenyegető kockázatok megelőzése, megszüntetése vagy elfogadható mértékűre csökkentése céljából hozott szabályoknak való megfelelés ellenőrzésére vonatkozóan.

                     (2)

                     Ezenfelül az (EU) 2017/625 rendelet megállapítja a harmadik országokból vagy azok régióiból származó állatok és áruk – beleértve az emberi fogyasztásra szánt élelmiszereket is – Unióba történő beléptetésének általános feltételeit. Az (EU) 2017/625 rendelet 129. cikke felhatalmazza a Bizottságot annak elismerésére, hogy egy harmadik országban vagy annak valamely régiójában alkalmazott intézkedések egyenértékűek a szóban forgó rendelet 1. cikkének (2) bekezdésében említett bizonyos szabályokban meghatározott követelményekkel, amennyiben a harmadik országok objektív bizonyítékot szolgáltatnak e tekintetben. Felhatalmazza továbbá a Bizottságot arra, hogy meghatározza az ilyen harmadik országokból vagy azok régióiból származó állatok és áruk Unióba történő beléptetésére vonatkozó feltételeket, különös tekintettel az említett árukat kísérő hatósági bizonyítványok, illetve tanúsítványok jellegére és tartalmára.

                     (3)

                     Az (EU) 2020/1641 bizottsági végrehajtási rendeletnek (3) megfelelően megállapítható, hogy az emberi fogyasztásra szánt élő, hűtött, fagyasztott vagy feldolgozott kagylók, tüskésbőrűek, zsákállatok és tengeri haslábúak előállításával és forgalomba hozatalával kapcsolatban a közegészség védelme érdekében Massachusetts és Washington államokban alkalmazott intézkedések egyenértékűek az (EU) 2017/625 rendelet 1. cikke (2) bekezdésének a) pontjában említett, az élelmiszerek biztonságára vonatkozó szabályokban foglalt követelményekkel.

                     (4)

                     Az (EU) 2020/1641 végrehajtási rendelet megállapítja az emberi fogyasztásra szánt élő, hűtött, fagyasztott vagy feldolgozott kagylók, tüskésbőrűek, zsákállatok és tengeri haslábúak Egyesült Államokból történő behozatalára vonatkozó hatósági bizonyítványok mintáját. A hatósági bizonyítványminta előírja a hatósági ellenőr számára annak igazolását, hogy az említett áruk előállításával és forgalomba hozatalával kapcsolatban alkalmazott intézkedések egyenértékűek az (EU) 2017/625 rendelet 1. cikke (2) bekezdésének a) pontjában említett élelmiszer-biztonsági szabályokban foglalt követelményekkel.

                     (5)

                     Az Egyesült Államok Élelmiszer- és Gyógyszerügyi Hatóságának az emberi fogyasztásra szánt élő, hűtött, fagyasztott vagy feldolgozott kagylók, tüskésbőrűek, zsákállatok és tengeri haslábúak Unióba történő kiviteléért felelős osztályával közösen megállapított intézkedésekkel összhangban az (EU) 2020/1641 végrehajtási rendeletben meghatározott hatósági bizonyítványmintát hozzá kell igazítani az említett áruk Unióba történő kivitelének megfelelő formátumhoz. A hatósági bizonyítványmintának adatokat kell tartalmaznia különösen a szállítmányok indításának időpontjáról. Emellett információt kell tartalmaznia arról, hogy az árukat emberi fogyasztásra vagy a végső fogyasztó számára szánt termékként tanúsították-e.

                     (6)

                     Az (EU) 2020/1641 végrehajtási rendeletben meghatározott hatósági bizonyítványmintában foglalt közegészségügyi követelmények mellett az (EU) 2018/1882 bizottsági végrehajtási rendeletben (4) felsorolt fajokhoz tartozó, emberi fogyasztásra szánt élő kagylók és az ezekből származó olyan állati eredetű termékek, amelyeket az emberi fogyasztás előtt az Unióban történő további feldolgozásra szánnak, csak akkor léptethetők be az Unióba, ha a megfelelő állategészségügyi igazolásokat tartalmazó hatósági bizonyítvány kíséri őket. Következésképpen az uniós jogszabályokban előírtakkal egyenértékű garanciákat nyújtó állategészségügyi követelmények teljesítése érdekében a hatósági bizonyítványmintának tartalmaznia kell az (EU) 2020/692 felhatalmazáson alapuló bizottsági rendelet (5) 6. cikke (1) bekezdésének a) és b) pontjában, 6. cikkének (2) bekezdésében, 7. cikkének (1) bekezdésében és 8. cikkében meghatározott, az Unióba történő beléptetésre vonatkozó általános állategészségügyi követelményeket, továbbá az (EU) 2020/692 felhatalmazáson alapuló rendelet 167. cikkének a) pontjában, c) pontjának ii. alpontjában, c) pontjának iii. alpontjában és d) pontjában, valamint 169. cikkének (1) és (2) bekezdésében meghatározott, az említett áruk Unióba történő beléptetésére vonatkozó egyedi állategészségügyi követelményeket.

                     (7)

                     Az (EU) 2020/1641 végrehajtási rendeletet ezért ennek megfelelően módosítani kell.

                     (8)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            Az (EU) 2020/1641 végrehajtási rendelet mellékletének helyébe e rendelet mellékletének szövege lép.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2022. február 4-én.

                  a Bizottság részéről

                  az elnök

               Ursula VON DER LEYEN

            (1)  HL L 95., 2017.4.7., 1. o.

            (2)  HL L 84., 2016.3.31., 1. o.

            (3)  A Bizottság (EU) 2020/1641 végrehajtási rendelete (2020. november 5.) az Amerikai Egyesült Államokból származó, emberi fogyasztásra szánt élő, hűtött, fagyasztott vagy feldolgozott kagylók, tüskésbőrűek, zsákállatok és tengeri haslábúak behozataláról (HL L 370., 2020.11.6., 4. o.).

            (4)  A Bizottság (EU) 2018/1882 végrehajtási rendelete (2018. december 3.) egyes betegségmegelőzési és járványvédelmi szabályoknak a jegyzékbe foglalt betegségek kategóriáira történő alkalmazásáról, valamint a jegyzékbe foglalt betegségek terjedésére nézve számottevő kockázatot jelentő fajok és fajcsoportok jegyzékének megállapításáról (HL L 308., 2018.12.4., 21. o.).

            (5)  A Bizottság (EU) 2020/692 felhatalmazáson alapuló rendelete (2020. január 30.) az (EU) 2016/429 európai parlamenti és tanácsi rendeletnek az egyes állatok, szaporítóanyagok és állati eredetű termékek szállítmányainak az Unióba való beléptetésére, valamint a beléptetést követő mozgatására és kezelésére vonatkozó szabályok tekintetében történő kiegészítéséről (HL L 174., 2020.6.3., 379. o.).

            MELLÉKLET
            HATÓSÁGI BIZONYÍTVÁNYMINTA AZ EMBERI FOGYASZTÁSRA SZÁNT ÉLŐ, HŰTÖTT, FAGYASZTOTT VAGY FELDOLGOZOTT KAGYLÓKNAK, TÜSKÉSBŐRŰEKNEK, ZSÁKÁLLATOKNAK ÉS TENGERI HASLÁBÚAKNAK AZ AMERIKAI EGYESÜLT ÁLLAMOKBÓL AZ UNIÓBA TÖRTÉNŐ BELÉPTETÉSÉHEZ

                           Egyesült Államok (US)

                           Állategészségügyi bizonyítvány az EU-ba történő szállításhoz

                        II. rész: Bizonyítványozás

                                    II.

                                    Egészségügyi információ

                                    II.a.

                                    A bizonyítvány hivatkozási száma

                        II.b.

                                    II.1.

                                    Közegészségügyi igazolás emberi fogyasztásra szánt élő, hűtött, fagyasztott vagy feldolgozott kagylókhoz, tüskésbőrűekhez, zsákállatokhoz és tengeri haslábúakhoz
                                    Alulírott igazolom, hogy:

                                                —

                                                az itt leírt termékek és azok tenyésztése megfelelnek az Egyesült Államok vonatkozó szabványainak és az Egyesült Államok puhatestűekre vonatkozó szabályozási ellenőrzési programjában meghatározott követelményeknek;

                                                —

                                                az itt leírt termékeket a címkézésük tanúsága szerint nem merítésre szánják és nem uniós vizekkel való érintkezésre;

                                                —

                                                az e termékekben felhasznált valamennyi külföldről származó mészhéjú állatok olyan harmadik országokból/létesítményekből/termelő területekről származnak, amelyekből engedélyezett az élő kagylók EU-ba történő kivitele.

                                    (1) (2)[II.2.

                                    Állategészségügyi igazolás jegyzékbe foglalt fajokhoz tartozó, emberi fogyasztásra szánt élő kagylókhoz
                                    (3)
                                    Alulírott hatósági állatorvos igazolom, hogy az I. rész I.18. rovatában említett víziállatok megfelelnek a következőknek:

                                                II.2.1.

                                                az Unióba történő beléptetésre vonatkozó, az (EU) 2020/692 felhatalmazáson alapuló bizottsági rendelet (1) 6. cikke (1) bekezdésének a)(4) és b) pontjában, 6. cikkének (2) bekezdésében, 7. cikkének (1) bekezdésében és 8. cikkében meghatározott általános állategészségügyi követelmények;

                                                II.2.2.

                                                az e bizonyítvány hatálya alá tartozó áruk Unióba történő beléptetésére vonatkozó, az (EU) 2020/692 felhatalmazáson alapuló rendelet 167. cikkének a) pontjában, c) pontjának ii. alpontjában, c) pontjának iii. alpontjában és d) pontjában, valamint 169. cikkének (1) és (2) bekezdésében meghatározott egyedi állategészségügyi követelmények.]

                           Megjegyzések

                        A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodással és különösen az Írországról/Észak-Írországról szóló jegyzőkönyv 5. cikkének az említett jegyzőkönyv 2. mellékletével összefüggésben értelmezett (4) bekezdésével összhangban e bizonyítványnak az Európai Unióra való hivatkozásait úgy kell értelmezni, hogy azok Észak-Írország tekintetében magukban foglalják az Egyesült Királyságot is.

                        I. rész:

                                    —

                                    I.8. rovat: Származási régió: az USA-beli betakarítási állam és a jóváhagyott termelőterület kódja.

                              II. rész:

                                    (1)

                                    E bizonyítvány II.2. része csak az emberi fogyasztásra szánt élő kagylókat tartalmazó alábbi árukra vonatkozik:

                                                a)

                                                jegyzékbe foglalt fajokhoz tartozó, víz nélkül szállított, a 853/2004/EK európai parlamenti és tanácsi rendeletben (2) meghatározott vonatkozó különleges követelményeknek megfelelően csomagolt és címkézett puhatestűek, amelyek a vízi környezetbe visszakerülve túlélésre nem képesek;

                                                b)

                                                jegyzékbe foglalt fajokhoz tartozó, víz nélkül szállított, további feldolgozás nélkül emberi fogyasztásra szánt puhatestűek, amennyiben azokat kiskereskedelmi kiszerelésbe csomagolták a 853/2004/EK rendeletben az ilyen csomagolásokra vonatkozóan meghatározott rendelkezéseknek megfelelően;

                                                c)

                                                jegyzékbe foglalt fajokhoz tartozó, víz nélkül szállított, a 853/2004/EK rendeletben meghatározott különleges követelményeknek megfelelően emberi fogyasztás céljából csomagolt és címkézett puhatestűek, amelyeket a feldolgozás helyén történő átmeneti tárolás nélkül további feldolgozásra szánnak.

                                    (2)

                                    A II.2. rész nem alkalmazandó, és azt törölni kell, ha a szállítmány halászhajókról kirakott vadon élő víziállatokból áll.

                                    (3)

                                    Az (EU) 2018/1882 bizottsági végrehajtási rendelet (3) mellékletében meghatározott táblázat 3. és 4. oszlopában szereplő jegyzékbe foglalt fajok. Az említett táblázat 4. oszlopában szereplő jegyzékbe foglalt fajok csak az (EU) 2020/692 felhatalmazáson alapuló végrehajtási rendelet 171. cikkének (1) bekezdésében meghatározott feltételek mellett tekinthetők vektornak.

                                    (4)

                                    Amennyiben a betegség releváns, és jelenteni kell.

                                    (5)

                                    Aláíró:

                                                —

                                                hatósági állatorvos a II.2. részben szereplő állategészségügyi igazolás kitöltése esetén;

                                                —

                                                a bizonyítványt kiállító tisztviselő vagy hatósági állatorvos a II.2. részben szereplő állategészségügyi igazolás törlése esetén.

                        [Hatósági állatorvos](5) / [Bizonyítványt kiállító tisztviselő](5)

                        Név (nyomtatott nagybetűvel)_____________________________
                        Képesítés és beosztás____________________________________
                        Dátum________________________________________________
                        Aláírás________________________________________________
                        Bélyegző

               (1)  A Bizottság (EU) 2020/692 felhatalmazáson alapuló rendelete (2020. január 30.) az (EU) 2016/429 európai parlamenti és tanácsi rendeletnek az egyes állatok, szaporítóanyagok és állati eredetű termékek szállítmányainak az Unióba való beléptetésére, valamint a beléptetést követő mozgatására és kezelésére vonatkozó szabályok tekintetében történő kiegészítéséről (HL L 174., 2020.6.3., 379. o.).

               (2)  Az Európai Parlament és a Tanács 853/2004/EK rendelete (2004. április 29.) az állati eredetű élelmiszerek különleges higiéniai szabályainak megállapításáról (HL L 139., 2004.4.30., 55. o.).

               (3)  A Bizottság (EU) 2018/1882 végrehajtási rendelete (2018. december 3.) egyes betegségmegelőzési és járványvédelmi szabályoknak a jegyzékbe foglalt betegségek kategóriáira történő alkalmazásáról, valamint a jegyzékbe foglalt betegségek terjedésére nézve számottevő kockázatot jelentő fajok és fajcsoportok jegyzékének megállapításáról (HL L 308., 2018.12.4., 21. o.).